M. Pado, poslanec: (2009-11-03):
Dámy a páni, ja som tu nepočul nikoho čítať ani poéziu, ani prózu, ani cestovný poriadok, ani rozprávky. Každý z nás, kto tu vystupuje, hovorí k rozpočtu na rok 2010, a to je bod rozpravy. Takže každý rozpráva k veci, či sa vám to páči, alebo nie. Skôr ako budem hovoriť ku kapitole rozpočtu ministerstva vnútra, chcel by som osloviť pani ministerku Tomanovú, ktorá tu síce nie je, ale možno jej to pán minister bude tlmočiť, možno nie. Chcel by som povedať pani ministerke Tomanovej, že nie je opodstatnená na to, aby mi hovorila, na čo mám a na čo nemám právo. A ani aby mi hovorila, aké právo mám a aké nemám. Pani ministerka, vy mi toto hovoriť nebudete. A, pani ministerka, dám vám jednu dobrú radu, opýtajte sa starostov obcí, čo im priniesla fiškálna reforma a čo ste im priniesli vy. Opýtajte sa starostov obcí a miest, ako sa im vďaka tejto fiškálnej decentralizácii zvýšili rozpočty a stabilizovala finančná situácia, a opýtajte sa ich teraz, ako ste vy vašimi rozhodnutiami zasiahli do rozpočtov obcí a miest. Vašimi novelami zákonov a týmto návrhom štátneho rozpočtu. Pani ministerka, keby ste sa stretávali so starostami obcí bez rozdielu straníckej príslušnosti, vedeli by ste, že na budúci rok budú mať niektoré obce 50 % z tohtoročného rozpočtu, čo im nezabezpečí ani vykrytie tých nákladov, ktoré súvisia s výkonom samosprávnych funkcií. A, pani ministerka, ak niektorá konkrétna obec potrebuje na výkon svojich samosprávnych funkcií mesačne cca 8 tisíc eur a bude mať k dispozícii 4 tisíc eur, tak sa pýtam, čo urobí táto obec? Pôjde starosta s pracovníčkou na polovičný úväzok? Dá sa to. Čo urobia s obecnou školou? Skrátia dobu vyučovania na polovičku? To sa asi nedá. Zmenší školu? Zredukuje kúrenie na 50 %, aby vypukla chrípková epidémia a zatvorili školu? Na ako dlho? Pani ministerka, včera som sa stretol s dvomi starostami osobne, ako s mnohými inými predtým, a svorne sme sa zhodli, že napríklad v zime, keď budú zabezpečovať údržbu ciest a odpratávať sneh, tak vďaka tým 50 % odpracú sneh len z polovičky cesty. Len im dopredu dajte vedieť, odkiaľ, z ktorej strany prídete, aby odhrabali tú vašu stranu cesty. Takže, pani ministerka práce, sociálnych vecí a rodiny, to, čo bývalá vláda dala obciam vďaka reformám, ktoré boli často bolestivé, ale ovocie priniesli, tak toto, čo obce dostali, vy teraz plným priehrštím týmto obciam beriete. Beriete im to s úsmevom na perách a so slovami, že, vážení starostovia, vážené starostky, to, čo vám predseda vlády a ja ministerka práce, sociálnych vecí a rodiny Viera Tomanová sľúbime, to vám nikto nemôže splniť. A teraz, dámy a páni, mi dovoľte, aby som sa zameral na oblasť, ktorej sa chcem venovať prioritne a o ktorej sa tu ešte nehovorilo, teda rozpočtu kapitoly Ministerstva vnútra Slovenskej republiky. Na záver potom poviem ešte aj pár poznámok. Návrh kapitoly ministerstva vnútra pre rok 2010. Návrh kapitoly na rok je 838 miliónov eur a návrh kapitoly rozpočtu ministerstva vnútra na rok 2009 bol takmer 929 miliónov eur. To znamená, že je to pokles o 90 miliónov eur v kapitole rozpočtu ministerstva vnútra. V roku 2008 bol rozpočet ministerstva vnútra 839 miliónov eur. Dámy a páni, summa summarum. Rok 2008 – 839, rok 2009 –928 a rok 2010 – 838 miliónov eur. Teda v roku 2010 bude mať kapitola ministerstva vnútra ešte menej peňazí, ako mala v roku 2008, pričom na rok 2010 dochádza k nárastu počtu policajtov, po prvé, z dôvodu delimitácie Železničnej polície, po druhé, nárast o 300 tabuľkových miest pre políciu z titulu riešenia situácie v Košickom, Banskobystrickom a Prešovskom kraji. Podľa samotného návrhu rozpočtu je to nominálny pokles o 118 miliónov eur. Dámy a páni, nepokúšajte sa toto číslo odôvodňovať rečami o šetrení a pozitívnom prístupe ministerstva vnútra v čase krízy. Je to jednoducho nezmysel. Ak chcete hovoriť o šetrení v rezorte ministerstva vnútra a takto zdôvodňovať pokles o viac ako 10 %, potom je to hrubá nezodpovednosť a demagógia. A kde je pokles? V bežných výdavkoch je nárast nepatrný 378-tisíc eur, mzdy a platy a plus 32 miliónov eur, tovary a služby mínus 33 miliónov, bežné transfery mínus 10, kapitálové výdavky mínus 90 miliónov eur. Ja nekritizujem mnohé kroky, ktoré vedú k úsporám. Nekritizujem preto, že viem, že šetriť treba, proste nedá sa to ináč. Ale ja sa pýtam členov vlády, pýtam sa vás, dámy a páni, bude rozpočet na rok 2011 lepší, ako je rozpočet na rok 2010? Ak sa odhadujú vyššie príjmy o cca 1,2 %, bude rozpočet lepší, ako je rok 2010? A ja som presvedčený, že nikto z vás si to nemyslí, že to tak bude. A teda sa pýtam, či zníženie kapitálových výdavkov v porovnaní s týmto rokom o 86 % a rozpočet na rok 2011 zabezpečia, že naša súčasť štátu, ministerstvo vnútra bude mať všetky technologické prvky, všetko vybavenie tak, aby sme sa v tejto krajine mohli cítiť bezpečne. Viete si predstaviť dva roky s takýmito investíciami? A čo bude s inými zložkami štátu, armádou? Čo bude so službami? Veď výkonnosť služieb a týchto zložiek je postavená na technologickej vyspelosti. Ak nebudeme investovať dostatočné množstvo finančných prostriedkov, no nezabezpečíme to. Alebo si myslíte, že budeme uplatňovať systém, ako sa hovoril vtip, že v Rusku, keď vám dali dýchať, tak dali dole čiapku a povedali, dýchnite. Toto hádam nie. Chcem povedať, že takéto konanie, takýto návrh rozpočtu je krajne nezodpovedný. Teraz mi dovoľte, aby som odcitoval pár vecí z rozpočtov na rok 2009 a 2010. Z programu 06 ochrana verejného poriadku. Aj v jednom, aj v druhom roku, lebo chcem aspoň trošku ušetriť času, sa píše jedno a to isté. Program ochrana verejného poriadku a bezpečnosti. „Program je zameraný na oblasť zabezpečenia verejného poriadku a zvyšovania bezpečnosti občanov. Osobitne na obmedzenie dopadu kriminality na občanov Slovenskej republiky, a to zabezpečením činnosti justičnej, kriminálnej, finančnej, poriadkovej a dopravnej polície, inšpekčnej služby Policajného zboru, Ústavu kriminálno-expertíznych činností a tak ďalej a tak ďalej.“ A j v roku 2009, aj v roku 2010 to isté. Nič nevypadlo. To, čo polícia mala robiť tohto roku, to isté má robiť aj na  budúci rok. Ale program 06 na rok 2009 celková výška 750 miliónov eur. Program 06V  na rok 2010 674 miliónov eur. Dámy a páni, pokles takmer 70,5 milióna eur menej. Na tú istú činnosť, ktorú polícia zabezpečuje či v tomto roku, či v budúcom roku. Čo to má znamenať? Okrem iného treba povedať, že prvého štvrtý v tomto roku došlo k delimitácii Železničnej polície pod ministerstvo vnútra s návrhom rozpočtu na rok 2010 v sume 28 miliónov eur. Tak si to spočítajme dokopy. To je takmer 104 miliónov eur menej v reáli. Stoštyri miliónov eur, to je viac ako 3 miliardy Sk. Na jednej strane rozšírenie činnosti a zvýšenie plánovaných výdavkov z tohto titulu pri rozpočtovaní, v reáli pokles. Dámy a páni, ak tomuto hovoríte zvyšovanie bezpečnosti občanov, mám pocit, že asi naozaj neviete, o čom je zvyšovanie bezpečnosti občanov. Musím povedať, že vďaka takémuto pôsobeniu sa v našej republike opätovne objavujú záležitosti, na ktoré sme v minulej dobe zabudli ako na niečo, čo už je dávno prežité. Pán minister vnútra a pán minister financií, tento rozpočet bujnenie takýchto praktík len podporí. Nechcem sa tu rozširovať o veciach, ktoré boli sľubované v programovom vyhlásení vlády v oblasti civilnej ochrany, varovného vyrozumievacieho systému, verejnej správy a iné. Veľa vecí treba naozaj odsunúť, pretože tá kríza existuje, alebo veľa vecí treba robiť s menšími peniazmi. Ale takýto pokles zdrojov v tej najširšej činnosti je nepredstaviteľný. Spomeniem ešte jednu vec. Áno, návrh rozpočtu, tak ako je to uvedené, zabezpečuje zdroje na schválený nový systém odmeňovania policajtov. To je pravda, je to dobré, ale nezabezpečuje nijaký ani percentuálny nárast platov policajtov v tomto roku. A toto dobré nie je. Dámy a páni, tento rozpočet nie je ani zdravý a nie je ani sociálny. Tento rozpočet je rovnako pokrytecký, ako je aj pokrytecké takzvané vaše sociálne vládnutie. Dôkazov o pokrytectve tu bolo povedaných dosť. Tento rozpočet, dámy a páni, prepáčte mi za výraz, je jeden veľký, velikánsky „prúser“. A preto aj rokovanie o tomto rozpočte bolo začaté v piatok doobeda tak, aby opozícia v čo najväčšej miere rokovanie opustila, a aby ste ho čo najskôr spláchli z rokovania Národnej rady. Sociálne totiž nie je len to, čo rozdáva vláda a ministerstvo práce, sociálnych vecí a rodiny občanom tam, kde je to viditeľné, že to dáva vláda, teda kvôli marketingu. Sociálne je aj to, čo dáva samospráva. No a vaše škrty v rozpočtoch pre samosprávu hrubo a necitlivo zasahujú do života samosprávy. Dnes sa ukazuje, aké pokrytecké bolo vaše sľubovanie samosprávam, že kríza sa ich rozpočtov nedotkne. Dámy a páni, vy nielenže nepomáhate obciam riešiť ich výpadky z titulu zníženia príjmov z daní, vy ich ešte aj oberáte o peniaze. Robíte presný opak toho, čo sa dialo za bývalej vlády a za čo ste nás kritizovali, keď sme im vďaka fiškálnej decentralizácii peniaze dávali. V tom čase starostovia nemali problém spočítať, koľko budú mať na budúci rok peňazí. Dnes to možné nie je. Takže ešte raz. Sociálne nie je len to, čo rozdáva vláda. Sociálne je aj to, čo dáva samospráva. A opýtajte sa starostov obcí a miest, koľko budú mať peňazí na budúci rok. Opýtajte sa ich, čo môžu dať do sociálnej oblasti. Opýtajte sa ich, do akej miery budú môcť podporovať sociálne odkázaných a starých občanov. Opýtajte sa ich to a potom hovorte o sociálnom zabezpečení, o sociálnej stabilite a o podpore starých, sociálne odkázaných občanov. A ešte raz mi dovoľte, aby som sa vrátil k pani ministerke Tomanovej, keď tu hovorila o necitlivých zákrokoch alebo krokoch bývalej vlády v sociálnej oblasti. Pani ministerka, kto novelizoval zákon o sociálnych službách, ktorý kritizujú aj vaši vlastní členovia? Kto kritizoval ten zákon? Teda kto ho novelizoval? Kto dal v tomto zákone samospráve nové povinnosti bez peňazí? Bývalá vláda? Bývalý parlament? Takže, pani ministerka, nerozprávajte tu nezmysly a nevyhovárajte sa na veci spred piatich, siedmich rokov. Dnes už tieto táraniny, dámy a páni, nikto nezhltne. Hovoriť o tom, že za nedostatok finančných prostriedkov pre samosprávy v rozpočte na rok 2010 sú zodpovedné veci a rozhodnutia z rokov 2002 alebo 2004. Prepáčte, dámy a páni, za výraz, ale toto sa nehodí rozprávať ani tým ľuďom, ktorí sú pozbavení svojprávnosti. Ďakujem pekne za pozornosť. (Potlesk.)